OpenLLM-France/wikimedia huggingface dataset:
# Guerzenneu Breih-Izel/Kannen én inour de Sant Izidor

| ◄ Deviz étré ur bugul hag é gansorted | Kannen én inour de Sant Izidor | Kannen Sant Eutrop ► |
* Diskan
* Sant Izidor hun sekouret
* De gemér skuir ar hou puhé
* Eit ma veemb eurus perpet
* Genoh étal en Eutru Doué
* 1
* Sant Izidor e oé gannet
* Er gér a Vadrid, e larér.
* E dad, peur a vadeu er bed
* Ne oé meit ur hèh labourér
* 2
* E ti é dud, kroédur bihan
* Izidor e ziskas abred
* Klask ketan pen madeu en Nean
* E raug gouni madeu er bed
* 3
* Hag a vihan disket elsé
* De viùein el ur hristén mat,
* Ol é amzér e dremené
* E pedein hag é labourat.
* 4
* Izidor pe oé deit en oed
* De gemér ur stad a vuhé
* E ven choéj aveit pried
* Ur verh santél eldou eué
* 5
* Bamdé er labourér gredus
* Er pen ketan ag é zeuéh
* De bedein hun Salvér Jézus
* E ié d’en iliz get hirèh
* 6
* Pe oé achiù en overen
* Ha laret ol é bedenneu
* E hé de labourat aben
* Betag en noz en é barkeu.
* 7
* Tud fal d’é vestr en doé laret
* E kollé er sant é amzér
* E patérat elsé perpet
* E léh monet get en arér.
* 8
* Er mestr e zou deit de huélet,
* Ha chomet ardran un herrad
* Chetu ean a guh é sellet
* Doh Izidor é labourat
* 9
* Guélet e hra, o burhud kaèr !
* Ar un dro get é servitour
* Deu El é kondui en arér
* Ha hemb arsaù doh er sekour.
* 10
* Marù Izidor er labourér
* E zou santél el é vuhé
* Er Baraouiz é kreiz er gloér
* E ma bremen eurus get Doué
* 11
* En hou parréz, tud a Velrand
* Sant Izidor zou inouret.
* Tosteit get ur gred beruidant
* D’er chapél gaèr dehou saùet
* 12
* Labourizion getou karet
* Deit de houlén é hoarnasion :
* Hui houér erhoal é ma hanuet
* Sant patrom er labourizion.
* 13
* E pep mechér hag é pep stad
* En neb en des volanté reih
* E hel bamdé um santélat
* Ha gobér é salvedigeh
* 14
* Get hou patrom santél disket
* Chervij en Eutru Doué ketan
* Ha klaské rauk madeu erbet
* Er madeu kaèroh ag en Nean.
* 15
* El Izidor gouiet bamdé
* Kenig de Zoué hou labourieu,
* Er pedein a galon eué
* Eit ma vou fréhus hou parkeu.
* 16
* Sekouret ni, Sant Izidor
* De víúein atau sonn er fé
* Eit ma vou d’emb en Nean digor
* En achimant ag hur buhe.
# Guerzenneu Breih-Izel/Er merhed iouank a ganton Baud doh treid Intron Varia er Sklerder

| ◄ Kannen Sant Eutrop | Er merhed iouank a ganton Baud doh treid Intron Varia er Sklerder | Kannen en inour de Sant Nikodem ► |
Unable to compile LilyPond input file:
* 1
* Tuchant én iliz parréz,
* A pe oemb en overen
* Dirak autér er Huerhiéz,
* Hun es laret ur beden :
* « Intron Vari er Sklerdér,
* Sellet doh-omb get truhé ;
* Laret d’emb petra gobér
* Eit plijein d’en Eutru Doué ! »
* 2
* E diabarh hur halon,
* Hemb dalé hun es kleùet
* Ur voéh dous, boéh en Intron
* E reskond d’emb : « Cheleuet,
* Cheleuet en avizeu
* E ran d’oh get karanté :
* Doh er fal blijadurieu
* Dihoallet, mem bugalé.
* 3
* D’en daul-Vask tosteit liés,
* E laré hoah en Intron.
* En dro d’oh én hou parréz,
* Reit skuir vat é pep féson.
* E kreiz er bed ken tioél,
* Splannet bamdé èl stired
* Biùet glan, biùet santél
* El ma jauj doh guerhiézed ! »
* 4
* Hag hun es kleuet eùé
* En dra-men get en Intron :
* « Douget épad hou puhé
* « Guskemant er vro breton ;
* « Brehonek atau kañnet :
* « Me gav braù hou kañnenneu ;
* « Chomet de viùein perpet
* « En hou pro ar er mézeu. »
* 5
* Un dra open eit achiù
* En des laret er Huerhiéz :
* « Cheleuet get joé hiniù
* « Hous eskob lan a furnéz.
* « Eit un donézon ker kaër
* « Diskoeit grad vat muioh mui,
* « Rak é nep tu ne gavér
* « Un eskob él hous hani. »
* 6
* Ag hous avizeu ker mat,
* Intron Vari er Sklerdér,
* Ni e zalhou chonj dalhmat
* Pe veemb arriù ér gér.
* Elsé ni blijou de Zoué
* Ha d’oh hui, o mam karet,
* Ha ní hou kuélou un dé
* E bro kaër en eurusted !
# Guerzenneu Breih-Izel/Kannen en inour de Sant Nikodem

| ◄ Er merhed iouank a ganton Baud doh treid Intron Varia er Sklerder | Kannen en inour de Sant Nikodem | Kannen Sant Hilér ► |
* Diskan
* Eurus Sant Nikodem
* Sellet ni get truhé.
* Reit bamdé sekour d’emb
* Dirak en Eutru Doué
* 1
* Deit omb, Sant Nikodem
* Get fians d’hou chapél.
* Plijeet genoh rein d’emb
* Hou koarnasion santél.
* 2
* En hou chapélig kloar
* E bro Guénin sauet
* Er heh labourér doar
* E gav sekour perpet.
* 3
* Doh en droug, er hlinued
* E huès prézet dalhmat
* Goarantein er lonned
* Ha memb dehé guellat
* 4
* Rak-sé a hep kornad
* E ta perhinderion
* D’hou pedein a vostad
* En dé ag hou pardon
* 5
* Ag en Nean hui ou guél
* E hobér en dé sé
* En dro ag hou chapél
* Er chapelet geté
* 6
* Hui ou guél deulhinet
* Ré vras ha ré vihan
* E pedein lan a hred
* Tro ha tro d’ou fetan
* 7
* Ha hui ou guel open
* Tolpet en hou chapél
* E laret ur beden
* Doh hou limaj santél
* 8
* Sant Nikodém ker mat,
* Ker gelloudek eué
* N’hellet nezé parrat
* A rein sekour dehé.
* 9
* Hui e bed aveité
* Hun Salvér beniget
* E hués ér Galilé
* Guéharal hanauet
* 10
* Revé en Aviel
* Hui é en dès un dé
* A zoh er groéz santél
* Distaget korv Mab Doué
* 11
* Hui é en des eué
* Er baumet, liénet
* Hag er lakeit er hé
* Get er brasan respet.
* 12
* Raksé perpet Jézus
* E cheleu hou peden
* Ha grèseu présius
* E ra drè hou houlen
* 13
* Reit d’emb sekour atau,
* O Sant madelèhus.
* Aveit omb hemb arsaú
* En Nean pedet Jézus.
* 14
* Guir é, pep sort gréseu
* Genoh e houlennamb;
* Neoah er guir madeu
* Ketan pén e glaskamb
* 15
* Sekouret ni bamdé
* De salvein hun inean
* Eit ma veemb eué
* Genoh eurus en Nean.
# Guerzenneu Breih-Izel/Kannen er Marù

| ◄ Kannen én inour de Sant Drein | Kannen er Marù | Kannen én inour de Santéz Thérèz ► |
* A veit merùel é omb gañnet ;
* Er marù e zei é guirioné.
* Pegours é tei ? kent pèl marsė.
* Allas ! n’er goüiamb ket.
* Na bean é tremén hun déieu !
* Er marù e dosta d’emb perpet,
* Perak enta karein er bed
* Hag é zeverranseu ?
* Chonjamb er madeu éternél.
* Sellamb hun buhé pen-der-ben
* Ken dister èl ur holeùen
* Huéhet get en aùél !
* Merùel ! O momand hirisus
* E zigor en éternité !
* Kristén, doujet er momaud-sé,
* Mar doh bremen kablus.
* Er hristén e viù e grès Doué,
* Dirak er marù ne grénou ket.
* Ha memb er péhour pardonnet
* E varú get leuiné.
* Jézus, penaus é varùein mé ?
* Ha me varùou glan ha santél ?
* Pé, kablus a béhed marùel ?
* Laret d’ein, o men Doué ?
* Me hroèdur, e reskond Jézus,
* Hui e varùou èl ma viùet :
* Mar biùet aveit-on perpet,
* Hou marù e vou salvus.
* O me Salvér a garanté,
* Aveitoh e vennan biùein
* Dalhmat e vennan hou karein
* Er bed-men hag en Né.
* Liés allas ! em es péhet :
* Genoh e houlennam pardon,
* O Jézus, ken dous a galon,
* Pardonnet, pardonnet !
* A vremen me vou d’oh fidél
* Betag me devéhan huañnad :
* Sekouret mé de viùein mat
* Ha de verùel santél !
# Guerzenneu Breih-Izel/Kannen én inour de Santéz Thérèz

| ◄ Kannen er Marù | Kannen én inour de Santéz Thérèz | En El goarnour ► |
* Diskan
* O Thérèz, o santés madelehus,
* A lein hou tron a hloér sekouret ni bamdé :
* Dishet d’emb ni eùé karein, èl-oh Jézus
* Eit monet devatou un dé !
* 1
* Thérèz, ag en oed tinéran,
* Hou kalon ne hoanté meit Doué.
* Ol hou chonjeu e oé én Néan,
* Pèl doh er bed-men a dristé.
* 2
* Eit tostat muioh de Jézus,
* D’er houvand é vennet monet.
* Rak hou Salvér karantéus.
* E hues choéjet aveit pried.
* 3
* Met ne chomet ket pèl amzer
* E kouvand santél er Harmél,
* Rak devaton Jézus émbér
* En des hou kalúet d’ur léh guel.
* 4
* Ar un tron kaer é lein en Nean,
* Chetu hui bremen azéet,
* O Thérèz, get er gred brasan
* E laramb d’oh : Hur sekouret ! »
* 5
* Bremen hou limaj beniget
* E splann doh mangoér hun iliz :
* Parréz Ploué n’ankoéhet ket
* Dirak Jézus ér Baraouiz !
# Guerzenneu Breih-Izel/En El goarnour

| ◄ Kannen én inour de Santéz Thérèz | En El goarnour | Bruged en Arvor ► |
* Etal-omb hun es peb unan
* Un él dichennet ag en Nean
* Aveit hun goarn pad hur buhé
* Ag er havel betag er bé.
* Revou beniget hur Hroéour
* En des reit d’emb un él goarnour !
* Pebèh vad e hra d’emb bamdé
* En él-men lan a garanté !
* Pebèh soursi e gemér ean
* A hur horv peur, ag hun inean !
* Getou é omb ataù goarnet
* Dob fal ardeu er gal spered.
* Sel guéh ma omb é pedein Doué,
* Pedein e hra genemb eué ;
* D’en Neané kas hun pedenneu,
* Ar n’omb é tenn pep sort gréseu.
* Open, nag a chonjeu santél
* E za d’emb hoal aberh hus él
* Eit hun lakat d’hobér bamdé
* Er péh e blij d’en Eutru Doué !
* Diskoamb enta d’hun él goarnour
* Karanté, grad vat hag inour.
* Ia, karamb un ami ker mat :
* Doh é luskeu sentamb erhat !
* A pen dé genemb noz ha dé,
* Diskoamb dehou doujans eùé ;
* Get eun a hobér poén dehou,
* Ne bramb nitra fal dirak tou !
* Pe vout ret d’emb kuitat un dé
* En devalen-men a dristé,
* Laramb d’hun él madeléhus
* Hur has getou devat Jézus !
* PEDEN D’EN EL GOARNOUR
* El en Eutru Doué, men goarnour
* Davéet aberh, hur Hroéour
* Eit hun sekour é pep dober,
* Pad en {dé | noz}-men reit d’ein sklerdér
* Reit d’ein hou koarnasion eué
* Hag é hent mat konduiet mé !
# Guerzenneu Breih-Izel/Bruged en Arvor

| ◄ En El goarnour | Bruged en Arvor |
* Diskan
* Bruged en Arvor, én hou saù !
* Diskoeit d’en ol hemb méh erbet
* E vennet chom fidél ataù
* De Jézus hou Salvér karet !
* I
* Biùet bamdé santél ha pur
* Avel ma jauj doh guerhiézed,
* Ha goarnet hemb kousiadur
* Er boked lis ag hou purted.
* II
* Eit ma chomou glan hou kalon
* D’er gommunion toteit liés
* Ha reit skuir vat é pep féson
* E ti hou tud, én hou parréz.
* III
* Pelleit doh er hrolleu méhus
* E men um gousi en inean ;
* En nemb e ven héli Jézus
* E zeli troein kein de Satan.
* IV
* Sekouret get hou péléan
* Gobér vad d’en ineañneu keih
* En des ankoéheit bro en Nean,
* Ankoéheit ou Salvedigeh
* V
* Groeit katekiz d’er vugalė,
* Disket dehé ou fedenneu ;
* Chetu un dra e blij de Zoué
* Guèl eit en ol alézoneu.
* VI
* Bruged en Arvor, d’er Huerhiéz
* Diskoeit eùé guir karanté ;
* Pedet hou mam hag hou rouannéz ;
* Dehi gloestret ol hou puhé.
* VII
* Ha mar vennet gobér elsé
* Revé ma lar d’oh hou kannen
* Na kaëret é splannou un dé
* Er Baraouiz hou kouronen !
# Guerzenneu Breih-Izel/Jobig e ven monet d’er Baradouiz

| ◄ Bruged en Arvor | Jobig e ven monet d’er Baradouiz | Ar ribl er Skorff ► |
* N’en doé hoah Jobib meit pear blé
* A pe hras, kroédur diaviz,
* Er chonj d’hobér un dro balé
* Betag bro kaer er Baradouiz.
* Ag er Baradouiz na liés
* E vam en doé konzet dehou !
* Er Mabig Jézus, er Huerhiéz
* Hag éled e huélér énou.
* Enou éhes ur han bourus
* El ne gleùér ket ar en doar,
* Enou é vér ataù eurus
* E kreiz ur leuiné hemb par.
* Ha deit é kalon er hroédur
* En hoant de huélet er vro-sé
* E mén n’en des meit plijadur,
* E men n’en des meit leùiné.
* Mès bro en Nean e zou d’er lué,
* Ihuél én tu ral d’er hogus.
* Penaus arriù kent ihuél-sé ?
* Penaus arríú étal Jézus ?
* Duhont mannéieu Kistinig,
* E huél dirak é zeulegad ;
* Seblantein e hrant de Jobig
* Touchein en Nean, eit laret mat.
* Més chetu en hent, emé ean,
* O ia, bremen é huélan spis ;
* Duhont é hès un toul bihan
* A veit disoh ér Baradouiz.
* En hiaul é vonet de guhet
* Ar er mannéieu e zichen ;
* Braù e oent nezé de huélet
* Goleit a splandér pen-der-ben.
* Ha Jobig eit monet dehé
* E drèz er lanneu, er parkeu ;
* Mes bihannat e hra en dé
* Ha pèl é hoah er mañnéieu.
* Er hroèdur ben un herradig
* E gav Fanchon a Gerdangi :
* « D’émen é hes té, me lobig,
* Chom genein amen, e lar hi. »
* « O pas, é han d’er Baradouiz »
* E reskond abén er pautrig,
* Ha ean e zisko get é viz
* Mañnéieu ihuél Kistinig.
* « Distro d’er gér, emé Fanchon,
* Erauk ma vou en noz arriù,
* Ha te zei arhoah, me mignon,
* Rak cherret é en nor hiniù. »
* Chomet e oé beunek Jobig,
* Mès el ur vam lan a zoustér,
* Fanchon e grog en é zornig
* Aveit er has éndro d’er gér.
* Pad ma oé Jobig é valé,
* E vam néhanset muioh-mui,
* A bep tu d’er gér er hlaské
* Hagé kement korn ag en ti
* Na braset joé eit hé halon
* Pe huél tuchant é park-er-hoed
* Jobig é tonet get Fanchon
* Divaheign ha lan a iéhed !
* Jobig e zou deit a houdé
* De vout beleg el hur Salvér
* Ha bremen é labour bamdé
* Eit digor en Nean d’é vredér.
* Groeit, o Jézus lan a druhé,
* Pe vou Jobig oeit ag er bed,
* Groeit ma ne gavou ket nezé
* Hou paradouiz dehou chéret ! »
# Guerzenneu Breih-Izel/Ar ribl er Skorff

| ◄ Jobig e ven monet d’er Baradouiz | Ar ribl er Skorff | Perhinded Lourd (er blé 1929) ► |
* I
* Arlerh em bout bet é Ploué
* Un herrad baléet,
* Etal er Skorff é oen un dé
* Me unan azéet.
* E kreiz er géaut, er boketeu,
* E ridé deur er Stér.
* Ne oé trouz erbet ér parkeu,
* Trouz erbet en amzér.
* II
* Kaèret ur vro e huélén mé
* Dirak men deulegad !
* Amen doareu goleit a hué,
* Duhont parkeu bléad ;
* Pelloh pradeu glas boketek
* En tu ral ag en deur,
* Ha pelloh hoah ur venaleg
* Lan a voketeu eur.
* III
* Ha, me laré dré me spered
* E sellet doh en Nean :
* En Eutru Doué en des kroéet
* En treu kaèr e huélan !
* Dirak er Mestr gelloudek-sé
* En dès kroéet pep tra :
* Petra omb ni, é guirioné,
* Nameit tud a nitra ?
* IV
* Ha neoah lan a garanté
* Aveit tud ken distér,
* Doué e ven hur galùein un dé
* D’é ranteleh a hloér.
* Klaskamb enta er guir madeu
* Hag e badou perpet,
* Ne stagamb ket hur haloneu
* Doh en treu ag er bed.
* V
* Mar vennamb sellet doh er Stér
* E rid amen bamdé,
* Ni e houiou penaus gobér
* Eit monet devad Doué.
* Sellamb ean é ridek ataù,
* E kreiz er pradeu glas :
* Monet e bra bean hemb arsaù
* De gavouit er mor bras.
* VI
* Er boketeu dehou e lar :
* « Etal-omb arrestet. »
* En éned e gan ar er bar
* E lar eué : « chomet ! »
* Mes er boketeu nag er hañ
* En derhel n’hellant ket,
* Ha monet e hra hemb dihan,
* Monet e hra perpet.
* VII
* Ama, groamb ni èldou eué,
* Perhinderion en Nean ;
* Ar en hent e gondui de Zoué
* Damb ataù, hemb dihañ.
* Dihoallamb doh laseu er bed
* E zou stang tro-ha-tro ;
* Ha damb arauk, arauk perpet
* De gavouit hur guir bro.
# Guerzenneu Breih-Izel/Perhinded Lourd (er blé 1929)

| ◄ Ar ribl er Skorff | Perhinded Lourd (er blé 1929) | Er Bombard hag er Binieu ► |
* I
* Ur perhinded em es groeit :
* En déieu-men é on oeit
* Get en hiréh, er joé vrasan,
* De huélet er léh brudet
* Emen en des Rouannéz en Nean
* Ar en doar-men dichennet.
* II
* Duhont é hes mañnéieu
* E saù ihuél ou fenneu.
* Mes er péh e gaven braùan
* E oé er groh beniget ;
* Enou me chonjé bout én Nean
* Get Mari me mam karet
* III
* Ne chuéhent ket é pedein,
* Ne chuéhen het é kañnein.
* Ha me laré d’er Huerhiéz glan,
* Get ur gred perpet neué,
* Er beden kaèr, deit ag en Nean
* Salud en El, en Avé.
* IV
* Na bean en des tremenet
* Déieu kaèr me ferhinded !
* M’em behé karet chom ataù
* D’hou pedein, Intron Vari,
* De gañnein d’oh kañnenneu braù
* Eit hou mélein muioh mui.
* V
* Ret e oé donet d’er gér
* Eit sentein doh en devér.
* O Guerhiéz a Lourd, kenavo !
* Me halon e chom genoh.
* Mar plij get Doué me zei éndro
* D’hou pedein dirak er groh !
* VI
* De vro Lourd é perhinded
* Mar ne don mui eit monet,
* Goarnet énnan karanté Doué
* Tré ma viùein, o Guerhiéz,
* Eit ma hein d’hou kuélet, un dé,
* De vro kaer er Baradouéz.
# Guerzenneu Breih-Izel/Er Bombard hag er Binieu

| ◄ Perhinded Lourd (er blé 1929) | Er Bombard hag er Binieu | Lihér skriùet d’en Eutru Dréaneu ► |
* Sonnet, bombard, soñnet, binieu,
* Soñnet ataù én hur festeu !
* Allas ! é Breih a neùé-zo
* Bremen ne gleuér tro-ha-tro
* Meit boéh un tam tra ampouizon
* E zou hanùet akordéon.
* Bombard ha binieu, dihoallet.
* Doh en akordéon merglet
* E garehé kemér hou léh.
* Kriùoh eitou, saùet hou poéh
* Eit ma veet kleuet é son
* Er pear horn ag er vro breton !
* Hou poéh sklintin a pe gleuan,
* Kentéh er leuiné dousan
* E laka de saïllal me halon.
* Pelleit, pelleit, akordéon ;
* Kerhet de son d’ur vro aral ;
* Hou léh hui e zou ér vro gal.
* Aveit-omb ni, guir Vretoned,
* Ne vouramb ket doh hou kleùet
* Soñnet, bombard, soñnet binieu,
* Soñnet ataù én hur festeu !
# Guerzenneu Breih-Izel/Lihér skriùet d’en Eutru Dréaneu

| ◄ Er Bombard hag er Binieu | Lihér skriùet d’en Eutru Dréaneu | Ur pautr iouank a fal imur ► |
* Eutru Person karet, arriù on a Bersquen
* Arriu on hoah éndro, é bro er Mañnéguen,
* Ha chom e hra genein ur chonj biskoah dousoh
* Ag en digemér mat em es kavet genoh.
* Me halon e houten laret d’oh trugéré
* En devout diskoeit d’ein kement a garanté.
* A huerso m’hous hanau, ag en oèd a groèdur.
* Hiniù en dé me chonj get joé ha plijadur
* En amzér bourus-hont, a pe oén hoah bihan,
* A pen dén de gleuet en ovéren tostan,
* D’hous overen, Eutru, liés é hen nezé ;
* Kuré é oèb hanuet é bro Bertelamé.
* P’hou kleuen é predeg lézen en Eutru Doué,
* Me laré dré me chonj: « Me vou beleg eùé »
* A houdé, en amzér en des bean treménet ;
* Deit on de vout béleg, él m’em boé er chonjet.
* Deit on de vout béleg, deit de vout kuré,
* E parréz Sant-Guénin, tost de Vertelamé.
* Ni um huélé liés, amied mat e oemb,
* Ha divizeu joéius é oé ataù genemb.
* Mès pe daulen ur sel arhou plèu du ha guen,
* Me chonjé mar-a-huéh : « Kohat e lira men dén.
* Ként pèl é partiou, kent pél é vou person,
* Aveit Bertelamé napéh un tarh kalon !
* Arriù é kement sé. En Eskob a Huéned
* En des hou tavéet person d’er vro pourlet.
* En ur barrézig kaer étal er Guémené,
* E men e hues kavet tud nerhus én ou fé ;
* E men e hues kavet chapél er Peneti
* Sauet get Guillemot én inour de Vari.
* Più e hellou laret en ankin, en dristé
* E zégoéhas kentéh é bro Bertelamé ?
* En dud e huañnadé hag e laré dalhmat :
* « Men Doué, aveit omb rah napéh ur galonad !
* Kol ur huré ker mat, un dén ken avizet ?
* Oh ! er chonj a nehou e vou genemb perpet. »
* Hag én ol familleu ne oé atau meit gloéz,
* Ne oé nameit dareu é peer horn er berrez.
* Chetu, o tra souéhus ! a bep tu ér goèhieu
* E vrasat én un taul get kement a zareu,
* Hag ou deur d’er Blanoèh é ridek get safar ;
* Kornal e hrant kement él er mor é kounar.
* Houlenneu er Blanoèh e den ardran spontet,
* Er pradeu, en halaj kentéh é mant béet !
* Un dra benak muioh é oé get en deur bras
* Diskaret Pont Sant-Drén ha Pont-Augan d’en dias
* En dud a Gistinig, a gosté Lokmaria,
* E laré étrézé : « Petra e zou enta !
* Arriú é en déluj é bro Bertelamė.
* Tuchant é tei en deur betag lein er mañné »
* Maleurus er réral, mes eurus e och hui,
* Monet de vout person, person d’er Peneti !
* Biùet eurus atau én hou parréz karet !
* Plijeet get Doué rein d’oh joé bamdé, joé perpet,
* Joé bremen é huélet ar en doar a Bersquen
* Tud douget d’hur Salvér, sentus d’oh é lézen,
* Ha joé devéhatoh é bro en eurusted,
* E huélet én dro d’oh hou pugalé pourlet !
# Guerzenneu Breih-Izel/Ur pautr iouank a fal imur

| ◄ Lihér skriùet d’en Eutru Dréaneu | Ur pautr iouank a fal imur | Petra e laré Tour koh Ploué é rauk bout diskaret ► |
* Kavet em es ér skol er blé-men ur hroédur
* Mat é kreiz é galon, diés bras a imur :
* M’er laka drẻ me chonj hanval doh ur fréhen
* Hanaúet mat ér vro ha hanùet kisténen.
* Eleih a fréh en des kroéet en Eutru Doué
* Aveit rein magadur d’en dud, é vugalé ;
* Mès émesk er ré vat, er ré huèkan,
* E ma er gisténen, aneué d’er gouian.
* Neoah a ziañvéz hi seblant dihoustek
* Rak m’hé des d’hé groñnein ur pok glas ha pikek,
* En nep hé guélehé aveit er huèh ketan
* E chonjehé forh és é ma hi er falian.
* Er ré hé hanaù mat ne chonjant ket elsé :
* Er pok lan a bikeu, ind er feut hemb truhé,
* Ha kentéh du, flourik èl un tam koéd ébén
* Edan sél ou botéz é saill er gisténen.
* Braù nezé de huélet, tinér de zastornein,
* Er gistenen open e zou mat de zèbrein.
* Kistén grillet ha chistr étal ur goahad tan,
* Aveit er Vretoned petra guèl d’er gouian ?
* Deustou m’hé des enta un dianvéz pikek,
* Er gisténen neoah e zou ur fréhen huék.
* Elsen er hroédur-men e hanaùan erhat,
* Deustou d’é fal imur e zou ur pautrig mal.
* Liès e vé fachet, liès é guirioné,
* Hag é sel e zou du, rust é gonzeu nezė ;
* En nep er guélehé aveit er huéh ketan
* E chonjehé marsé n’en dé meit un tam kran.
* Er ré en hanaù mat hag e viù étal-dou
* E hra, trugéré Doué, guèl chonjeu a nehou :
* Ne vé ket pèl téret, bean é koéh é gounar,
* Ha chetu dirak-oh ur pautrig dous ha kloar.
* El pok er gisténen, é imur zou pikek,
* Mès ur galon tinér hag ur spered gouiek
* E gaveet kuhet édan en imur-sé,
* Mar dé kalet a hen, é ma nerhus eùé.
* Pen dé lakeit dehou é chonj d’hobér un dra
* El un dén kalonek pen-der-ben ean er groa.
* Ag é imur mar kar lemel of er pikeu,
* Eldou ér skol abéh ne gaveet ket deu.
* Mes er guerzenneu-men diar biù ou kriùan ?
* Ennah, me heb Jojeb, ennah hui é chonjan…
* Hui é er paulrig-sé hanval d’ur gisténen.
* Na guèl é veheh hui keneveit hou fal ben !
* O Jojeb, mar vennet gobér d’ein plijadur,
* Lakeit muioh a boén de féhein hous imur.
* Birùikin ne fachet, én amzér de zonet,
* Na doh hou mestr goarnour na doh hou kansorted.
* Chonjet é oh galúet de vout béleg un dé
* Eit streuein ar en doar tan flam er garanté.
* Ama eit gobér vad d’ineañneu hou predér,
* Ret é ma vou énnoh madeleh ha doustér.
* Hur Salvér beniget e lar d’er gristénion :
* « Gouiet mat é on dous hag izél a galon ! »
* Cheleuet é gonzeu : béet dous. karantéus
* Eit donet hui eùé de vout un eil Jézus.
# Guerzenneu Breih-Izel/Petra e laré Tour koh Ploué é rauk bout diskaret

| ◄ Ur pautr iouank a fal imur | Petra e laré Tour koh Ploué é rauk bout diskaret | Béléan Pluniaù é kours en dispeah bras ► |
* Chetu mé tour Ploué : sellet doh-ein, sellet :
* Er pear horn ag er vro viloh tour nen des chet.
* Lakeit on get en ol memb arlerh tour Kalan
* E saù ahoèl é bén plom de gavet en Néan.
* Ha mé, él un dèn koh get en oed goalauzet,
* Edam sam er bléieu me fén e zou krommet.
* Alkent, eit laret mat, ne jauj ket doh Ploué
* Un tour ker izélek, un tour sort genein mé.
* Pet kuèh em es kleùet tud arriù a véz-bro,
* Get ur min hoarh goapour é laret bep eil tro :
* « Hennen é tour Ploué en ur barréz ker bras
* E hes un tour ker peur ! un tour groeit get mein glas !
* Ha hoah è ma krommet ! hoah è ma prest de goéh !
* Kenevé ma on glas me ruehé get méh
* Pe gleuan ker liés è hobér goap elsé
* A me farréz karet, ag en dud a Bloué,
* Ahoel a p’em behé klehér braù ha sklintin
* Ne vehé ket ker bras er véh hag en ankin.
* Allas! er hontrel é. Men deu druhek a gloh
* Get ou boéhieu torret e son biskoah goañnoh.
* Kaer en des er hlohour tennein ar er gorden
* A boén man dint kleuet é son d’en overen.
* Peken diskanval ind, klehér bras en Iniél !
* Ou boéhieu e gleuér pen dé mat en aùél
* Open diú lèu ardro, betak er Gemené.
* Perak n’hou pehé hui, tud a barréz Ploué,
* Klehér brau, klehér kriù èl men des én Iniél ?
* Klehér e vou kleùet é lein en tour ihuél
* E laret tro-ha-tro d’en dud, bras ha bihan :
* Chonjet én Eutru Doué, én hou tad ag en Néan. »
* Mes kent en dout klehér ret è seuel un tour.
* Genein mé, tud Ploué, ne hues meit disinour.
* Taulet mé bean d’en dias, hirèh em es de goéh.
* Hirèh em es guersou de huélet é me léh
* Un tour guen, dantellek, èmesk er rẻ kaeran
* Hou lakei de sellet liés tréma en Nean.
* Genoh hui, tud Ploué, frank a galon perpet,
* Eit seuel en tour men, argant e vou kavet,
* Hui’ rei, peur ha pinuik, hou prov get larganté
* A pe vou groeit er gest aveit en tour neué.
* Ha mé, hou tour krommet, eurus e vein é koeh
* Rak m’em es er greden é vou saùet kentéh
* Un tour ag e hrei d’oh, tud a barréz Ploué
* Inour dirak en dud hag inour dirak Doué !